Filtvet fyr

Filtvet fyr ligger på Filtvet i Hurum i Asker kommune, på vestsida av Oslofjorden.

Den første fyrlykta på Filtvet ble tent 1. september 1840 i gavlen på gjestgiver og garver Jens Heklebergs garveri på Filtvet-tangen (på gården Ekern østre).

I 1874 kjøpte Christiania Havnevesen en del av Nils Toresens eiendom på Tangodden i den hensikt å erstatte den første fyrlykta med en permanent fyrbygning. Denne sto ferdig i 1877, og Fyrdirektoratet overtok driftsansvaret i 1879. Fyret fikk også installert ei tåkeklokke.

Fyrvoktere:

 Jens Gulliksen Hekleberg (1840–1878)
 Kristoffer Andreassen (1878–1895)
 Thomas Neumann (1895–1916)
 Aksel Mathiesen (1916–1933)
 Cæsar Arnold Olsen (1933–1954)
 Carl Andreas Jensen (1954–1957)
 Theodor August Gundersen (1957–1963)
 Ole Arnt Arntsen (1963–1977)
 Hans Torp (1977–1985)

I 1985 ble fyret automatisert, og ei ny fyrlykt ble plassert på en betongsøyle foran den gamle fyrbygningen. I 1997 ville Kystdirektoratet selge fyret på det åpne markedet. Dette førte til opprettelsen av foreninga «Filtvet fyrs venner». I 1999 fikk Hurum kommune kjøpe fyret til 10 % av takstverdien. Filtvet fyrs venner har siden drevet museums- og utstillingsvirksomhet i fyrbygningen.

Filtvet fyr er freda etter lov om kulturminner. Det har bevart mye av det opprinnelige utstyret, blant annet det originale linse- og klippapparatet.

 Se også 
 Norske fyr

 Referanser 

 Litteratur 
 Per Roger Lauritzen og André Schou: Fyrene i Oslofjorden. Levende kulturminner. Oslo, Gyldendal, 2010, side 159-169. ISBN 978-82-05-40043-6

 Eksterne lenker 




 Filtvet fyrs venner
 Hurum historielags nettside om Filtvet fyr

Kategori:Kulturminner i Asker
Kategori:Museer i Asker
Kategori:Transport i Asker
Kategori:Oslofjorden
Kategori:Fyr i Akershus
Kategori:Fredete byggverk i Akershus
Kategori:Buskeruds samferdselshistorie
Kategori:Byggverk fullført i 1840
Kategori:1840 i Norge
Kategori:Artikler i sjøfart-prosjektet